İkinci kitab olan “Harri Potter və Sirlər Otağı” romanında Harri yenidən Lord Voldemortla mübarizə aparmalı olur. Onun gündəliyi Ron Uizlinin kiçik bacısı Cinni Uizlinin əlinə keçir və gündəlikdəki gənclik xatirəsi olan Tom Marvolo Ridl vasitəsiylə Voldemort Cinniyə təsir edir. Hoqvartsda bir-birinin ardınca maql valideynləri olan tələbələrə hücumlar olunur. Bundan sonra Harri Qriffindor fakultəsinə təyin edilməsi ilə bağlı şübhə etməyə başlayır. Həmçinin Harri Lord Voldemort kimi İlan dilində danışa bildiyini də kəşf edir. Bir müddət sonra Cinni yoxa çıxır. Slizerinin varisinin peyda olması və Sirlər otağını açması haqqında məlumat hər yerə yayılır və Sehr Nazirliyinin Hoqvartsı bağlamaq təhlükəsi yaranır. Harri Sirlər otağına gedən yolu tapır və Cinnini xilas edə bilmək üçün ora gedir. Dambldor kömək üçün simurq quşunu və seçici papaq vasitəsiylə Qodrik Qriffindorun qılıncını göndərir. Sirlər otağında Harri qədim bədheybət olan Vasilisklə mübarizə aparmalı olur, daha sonra isə gündəliyi məhv edərək Tom Ridlin xatirəsini də məhv edir və Cinni xilas olunur.